2021. gada 4. decembrī

Kristers Aparjods Sočos izcīna vēsturisku zeltu

Eberspacher pasaules kausa trešā posma pirmā sacensību diena noslēdzās ar vīriešu sacīkstēm, kur starp 32 sportistiem arī četri latvieši: Riks Kristens Rozītis, Artūrs Dārznieks, Kristers Aparjods un Gints Bērziņš.

Kristers Aparjods ar pavisam nelielu kļūdu teju ideāli veica pirmo braucienu, finišējot 51.490 sekundēs, jaunā trases rekorda īpašniekam un pirmā brauciena līderim Dominikam Fišnalleram (Dominik Fischnaller), piekāpjoties vien par 0.029 sekundēm. Trešais – krievs Semjons Pavļičenko (Semen Pavlichenko) [+0.059].

Pēc pirmā brauciena augstajā devītajā vietā jaunākais no Latvijas sportistiem – Gints Bērziņš [+0.326]. Rikam Kristenam Rozītim 19. vieta, bet Artūrs Dārznieks, pieļaujot vairākas nelielas kļūdas, ierindojās 22. pozīcijā.

Kristers Aparjods, veicot divus labus braucienus, izcīna zelta godalgu un sasniedz karjeras rekordu [1:42.881]. Otrais – trases rekordists Johaness Ludvigs (Johannes Ludwig) [+0.024]. Savukārt bronzas godalga itālim Dominikam Fišnalleram [+0.039].

Gintam Bērziņam otrajā braucienā desmitais labākais laiks, bet divu braucienu summā izcīnīta devītā vieta [+0.564].

Artūrs Dārznieks otrajā braucienā nepieļāva redzamas kļūdas, taču finišā ierinojās 23. vietā, kas divu braucienu summā ļāva saglabāt 22. pozīciju [+1.189].

Riks Kristens Rozītis otrajā braucienā pieļāva kļūdu, iebraucot apmalē tūlīt pēc starta izraušanas, kas finišā rezultējās ar 52.162 sekundēm un divu braucienu summā izcīnītu 25. vietu [+1.270].

Pēc izcīnītās uzvaras Kristers Aparjods pasaules kausu kopvērtējuma tabulā ar 173 punktiem ierindojas ceturtajā vietā. Trešajā vietā ar 176 punktiem – vācietis Makss Langenhans (Max Langenhan). Otrais – Fēlikss Lohs, kuram 220 punkti, bet pirmais ar 285 punktiem – Johaness Ludvigs (Johannes Ludwig).

Svētdien, 5. decembrī BMW Sprinta kausā vīriešu konkurencē par medaļām cīnīsies Kristers Aparjods un Gints Bērziņš.

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Svētdiena, 5. decembris

09.30 Pirmais brauciens – Sievietes
10.55 Otrais brauciens – Sievietes
12.30 BMW Sprinta kauss – Vīri
13.15 BMW Sprinta kauss – Divvietīgās ekipāžas
13.50 BMW Sprinta kauss - Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456